Prop. 48 L (2016-2017)

Endringer i folketrygdloven mv.

# (pleiepenger ved pleie av sykt barn)

FFOs

MERKNADER TIL

STORTINGETS

Arbeids- og sosialkomite

Høringsmøte

13.03.2017

## Ny pleiepengeordning

Det er positivt at regjeringen har gjort en grundig gjennomgang av pleiepengeordningen, og at det endelig er lagt fram for Stortinget forslag til endringer i Folketrygden. FFO er fornøyd med at det foreslås å forenkle sykdomskravet i regelverket til ny pleiepengeordning. Det er bra at nye regler vil åpne opp ordningen for varig syke barn, slik at flere foreldre med behov for pleiepenger ved barns sykdom kan få rett på pleiepenger.

Samtidig er vi uenige i noen av innstramningene som foreslås av regjeringen. Vi vil i våre merknader til Arbeids- og sosialkomiteen ta opp mulighet for unntak for utvidet rett til pleiepenger ved særlige tilfeller. Vi vil også be komiteens om å foreslå en aldersgrense på 20 år for alle med rett til pleiepenger, og bedre kompensasjon for tapt lønn utover 260 dager.

## Unntak ved særlige tilfeller

I forslag til ny pleiepengeordning i Prop. 48 L (2016-2017) foreslår regjeringen en innstramning for foreldre som i dag har hatt vedtak om pleiepenger i mer enn 5 år. Selv om man foreslår en mulighet for 10 år med graderte pleiepenger, vil noen falle ut av ordningen uten at de fanges opp av et forutsigbart økonomisk sikkerhetsnett gjennom andre ordninger.

FFO hadde forventet at regjeringen i forslag til Styrket pårørendestøtte, jfr. Prop. 49 L (2016-2017) hadde drøftet en samordning for foreldre som mister retten til pleiepenger. Vi mener det burde vært skissert hvordan omsorgslønnsordningen kunne blitt en løsning for å kompensere for bortfall av pleiepenger.

Vi ser for oss tre grupper og situasjoner som blir spesielt sårbare ved endringer i pleiepengeordningen og som bør inngå i et unntak for særlige tilfeller:

* Foreldre som i dag har kontinuerlig rett til pleiepenger fordi de har barn med svært alvorlig progredierende sykdom.
* Foreldre som vil ha behov for økonomisk hjelp i en overgangsperiode etter at retten til pleiepenger er bortfalt. Disse må få tid til å reetablere et mulig arbeidsforhold og finne en løsning på omsorgssituasjonen ved bortfall av pleiepengene.
* Foreldre som kommer i ny omsorgsituasjon senere i oppveksten til barnet, men uten ny opptjeningsrett på pleiepenger fordi det tidligere er tatt ut maksimaltid i ordningen.

Det bør på plass et system som koordinerer støtten og inntektssikringen til disse familiene, og at dette først og fremst gjøres i et samarbeid mellom NAV og kommunen. Ordningen "Fast kontaktperson i NAV" har vært forsøkt ut og evaluert av Sintef. Denne foreldregruppen var en naturlig målgruppe. Om kontaktpersonordningen skal iverksettes må den videreutvikles. På kommunalt nivå finnes det ansvarsgrupper for mange av barna. FFO mener det bør tenkes ansvarsgrupper eller tverrfaglige team som følger opp disse familiene, hvor både NAV og kommunen samarbeider. Foreldrenes arbeidstilknytning og familienes samlede levekårssituasjon må være tema for oppfølging.

I noen tilfeller kan foreldre oppleve at barnet får tilbakefall på tidligere sykdom eller blir rammet av ny sykdom eller skade lang tid etter at man mottok pleiepenger for tidligere sykdom hos barnet. Om man for eksempel har mottatt pleiepenger fra barnet var 0-5 år for medfødt hjertesykdom hos barnet, og så opplever at barnet får kreft eller blir trafikkskadd når det er 12 år gammel, vil man med de foreslåtte regelendringene ikke lenger ha rett på pleiepenger. Det er urimelig. Det bør gis mulighet til ny opptjeningsrett til pleiepenger i særlige tilfeller, når det er gått en viss tid og det oppstår et helt nytt behov hos barnet for tilsyn og pleie.

For å sikre disse familiene vil FFO på det sterkeste anmode Arbeids- og sosialkomiteen om i ny pleiepengeordning å gjøre unntak i varighetsbestemmelsen for særlige tilfeller, og at det gis mulighet for ny opptjeningsrett for pleiepenger. Unntak for maksimal varighet kan gjelde til annen likeverdig og helhetlig ordning er på plass. Vi mener det må gis varig unntak for mulighet til å opparbeide ny rett til pleiepenger.

Vi ber om at komiteen samordner sine merknader med Helse- og omsorgskomiteens behandling av Prop. 49 L (2016-2017), om levekårene til familiene som er avhengig av pleiepenger i mer enn 5 år.

## Aldergrensen bør være 20 år for alle

FFO er fornøyd med at aldersgrensen for retten til pleiepenger forslås utvidet utover 12 år for de som har mottatt pleiepenger med hjemmel i § 9-10. Samtidig er vi uenige med regjeringen om at absolutt øvre aldersgrense i ny ordning skal settes til 18 år. Vi mener nytt regelverk må sikre rett til pleiepenger ut videregående skole eller til barnet er 20 år. En aldersgrense på 20 år vil være i tråd med bestemmelsen i Barneloven jfr. § 68, som anser at foreldre har en forsørgelsesplikt frem til barnet er 20 år.

Behov for kontinuerlig tilsyn og pleie vil være relativt avhengig av alder og sykdom, og det tilsier en skjønnsmessig vurdering av når sykdom hos en ungdom over 18 år gir en sykdomstilstand som krever tilsyn og pleie fra foreldre med rett til pleiepenger. En felles aldersgrense kan også som hovedregel inkludere utviklingshemmede, men det bør fortsatt gis unntak for hjemmeboende i denne gruppen når det ikke er etablert et forsvarlig pleie- og tilsynstilbud i kommunen. Om flere utviklingshemmede får tilbud om gode boløsninger med forsvarlige pleie- og tilsynstjenester innen de er 20 år, vil flere foreldrene kunne få en reell avlastning ved sykdom.

Vi ber komiteen øke aldersgrensen til 20 år for alle med rett til pleiepenger, og at utviklingshemmede i særlige tilfeller kan få unntak fra 20-årsgrensen.

## Kompensasjonsnivå

FFO er uenige med regjeringen om å innføre et kompensasjonsnivå som kun gir pleiepenger med 100 prosent av grunnlaget i 260 dager. Spesielt når dette er en ordning som kan tas ut med opphold hvor foreldrene kan være i 100 prosent jobb i lange perioder. Det blir derfor underlig å sammenligne dette med overgangen til AAP, når en i sykepengeordningen etter 6 mnd. kan opparbeide seg ny rett til sykemelding med 100 prosent kompensasjon.

Vi ber komiteen primært om at kompensasjonsnivået må være 100 pst. av tapt lønn hele den perioden man har rett på pleiepenger, også når maksimal pleiepengeperiode er sammenhengende.

Sekundært ber vi komiteen gå inn for en ordning hvor man kan opparbeide seg ny rett til pleiepenger med 100 prosent kompensasjon, om foreldrene er i arbeid i minimum seks måneder mellom hver pleiepengeperiode - inntil pleiepengeretten er brukt opp.